ÜMUMDÜNYA ƏDALƏT EVİ

Rizvan 2021

Dünya bəhailərinə

Sevgili dostlar,

Əmrin tarixində ən unudulmaz fəslin son sözləri indi yazılmışdır və səhifə çevrilir. Bu Rizvanla Beşillik Planın, 1996-cı ildən başlayan bütöv Planlar silsiləsinin qeyri-adi bir ili yekunlaşır. Növbəti Rizvandan başlanmalı olacaq doqquz illik səylərin müqəddiməsi kimi xidmət edəcək və əhəmiyyətli olmaq vədləri verən on iki ayla yeni Planlar silsiləsi bizi çağırır. Biz qarşımızda sürətlə güc yığmış və irəli iri addımlar atmağa hazır olan bir icma görürük. Amma bu nöqtəyə gəlib çıxmaq üçün nə qədər çalışmaq lazım gəldiyi və bu yolda əldə edilmiş bəsirətlərin necə çətinliklə qazanıldığı barədə heç bir illuziya olmamalıdır: öyrənilmiş dərslər icmanın gələcəyinə forma verəcək, onların necə öyrənilməsindən bəhs edən hekayə isə nələrin gözlənildiyinə işıq salır.

1996-cı ilə gətirib çıxaran onilliklər, özlərinə məxsus zəngin irəliləyiş və bəsirətlərlə bərabər heç bir şübhə yeri qoymamışdı ki, bir çox cəmiyyətlərdə böyük sayda insanlar Bəhai Dininin bayrağı altına daxil olmağa hazır ola bilərdilər. Amma Əmri geniş miqyaslı qəbul etmə halları nə qədər təşviqedici olsa da, onları müxtəlif şəraitlərdə bəslənilə biləcək dayanıqlı böyümə prosesi hesab etmək olmazdı. İcma əsaslı suallarla üzləşmişdi və o zaman onlara lazımi şəkildə cavab vermək üçün kifayət qədər təcrübəsi yox idi. Onun genişlənməsi məqsədi daşıyan səyləri möhkəmlənmə prosesi ilə necə paralel gedə və böyüməni dəstəkləyib saxlamağın uzun zamandan bəri gözlənən və həlliçətin kimi görünən meydanoxuyucu çağırışı necə həll edə bilərdi? Fərdlər, təsisatlar və icmalar Həzrət Bəhaullahın təlimlərini hərəkətə çevirməyə qabil olmaq üçün necə yetişdirilə bilərdilər? Təlimlərə cəlb olunanlar qlobal ruhani bir təşəbbüsdə necə protaqonist ola bilərdilər?

Beləcə, əsrin bir rübü öncə, ön sıralarında hələ üç Əmrin Əli ilə irəliləyən bir Bəhai icması özündən əvvəl gələn planlardan tək bir məqsədlə: dəstələrlə daxilolma prosesinin əhəmiyyətli dərəcədə irəlilədilməsi ilə fərqlənən Dördillik Plana başladı. Bu məqsəd bundan sonra gələn silsilə Planları da müəyyən edirdi. İcma artıq başa düşmüşdü ki, bu proses sadəcə kifayət qədər böyük sayda insan qrupunun Bəhai dininə daxil olması deyildi, nə də bu spontan olaraq baş verəcəkdi; o məqsədyönlü, sistematik, sürətli genişlənmə və möhkəmlənməni nəzərdə tuturdu. Bu iş böyük sayda insanların hazırlıqlı iştirakını tələb edirdi və 1996-cı ildə Bəhai dünyası onun tələb etdiyi geniş təlim-tərbiyə çağırışını qəbul etməyə dəvət edildi. İcma, böyümə prosesini saxlamaq üçün zəruri qabiliyyətə malik sayı getdikcə artan fərdlər axını yaratmaqda fokuslanmış təlim institutları şəbəkəsi qurmağa çağrılırdı.

Bu vəzifəni yerinə yetirməyə başlayan dostlar agah idilər ki, təbliğ sahəsində onların əvvəlki qələbələrinə baxmayaraq, onlar hansı qabiliyyətləri və ən mühümü də onları necə əldə etmək barədə hələ çox şey öyrənməlidirlər. Bir çox cəhətdən icma hərəkətlə öyrənəcək, öyrəndiyi dərslər isə zaman keçdikcə müxtəlif şəraitlərdə tətbiq edilərək arıdıldıqdan və cilalandıqdan sonra son nəticədə təlim-tərbiyə materialına daxil ediləcəkdi. Bu başa düşülür ki, müəyyən fəaliyyətlər müxtəlif əhali qruplarının ruhani ehtiyaclarına təbii cavab kimi meydana çıxmışdır. Dərnəklər, uşaq dərsləri, dua görüşləri, daha sonra yeniyetmə qrupları bu cəhətdən ən vacib fəaliyyətlər kimi irəli çıxır və müvafiq fəaliyyətlərlə birləşəndə yaranmış dinamika canlı bir icma həyatı modelini meydana çıxarır. Bu əsas fəaliyyətlərdə iştirak edənlərin sayı artdıqca, onların ilkin məqsədinə yeni boyutlar əlavə edilirdi. Onlar geniş cəmiyyətdən gənclərin, yetişkinlərin və bütöv ailələrin Həzrət Bəhaullahın Vəhyi ilə təmasa gəlmələri üçün qapılar kimi xidmət etməyə başladı. “Klaster” – bariz sosial və iqtisadi xüsusiyyətləri ilə asan idarə edilə biləcək ölçüdə coğrafi ərazi kontekstində icma quruculuğu işi üçün strategiyalara baxılmasının necə praktiki olması da aşkar görünməyə başlayırdı. Klaster səviyyəsində sadə planların hazırlanması üçün qabiliyyət bəslənməyə başladı və bu cür planlardan Əmrin üç aylıq fəaliyyət tsiklləri kimi təşkil olunan böyümə proqramları meydana çıxdı. Erkən mərhələdə vacib bir aydınlıq məqamı meydana çıxdı: fərdlərin kurslar ardıcıllığı üzrə hərəkatı klasterlərin inkişaf kontinuumu üzrə hərəkatına təkan verir və klasterlərin hərəkatının özü də fərdlərin hərəkatının davamlılığını təmin edir. Qarşılıqlı tamamlayıcı münasibət öz ətraflarındakı böyümənin dinamikasını qiymətləndirməkdə və daha çox möhkəmlik əldə etməyə doğru aparan yolu cızmaqda hər yerdə dostlara kömək etdi. Vaxt keçdikcə, klasterdə baş verənlərə təlim-tərbiyənin üç imperativi perspektivindən – uşaqlara, yeniyetmələrə, gənclərə və yetişkinlərə xidmət etmək – habelə, böyümənin ritmi üçün mühüm olan tsiklik fəaliyyət perspektivindən baxılmasının səmərəli olması özünü doğrultdu. Biz bu gün görürük ki, iyirmi beş illik səylərin ortasına doğru böyümə prosesinin ən qabarıq görünən xüsusiyyətləri yaxşı bərqərar olurdu.

Dostların səyləri intensivləşdikcə, böyümə prosesinə hər cəhətdən məqsədəmüvafiq olan müxtəlif prinsiplər, konsepsiya və strategiyalar təkamül edərək cilalanıb yeni elementləri ehtiva edə biləcək bir hərəkət çərçivəsinə çevrilməyə başladı. Bu çərçivənin nəhəng həyati enerjinin azad olmasında fundamentallığı üzə çıxdı. Bu, enerjilərini sağlam icmaların böyüməsinə kömək edən yollarla, bunu təcrübə göstərmişdi, bir məcraya yönəltməkdə dostlara kömək etdi. Lakin hər hansı bir çərçivə formula deyil. Bir klasterin, nahiyənin, yaxud sadəcə bir qonşuluğun gerçəkliyini qiymətləndirərkən çərçivənin müxtəlif elementlərini nəzərə almaqla Bəhai dünyasının qalan hissəsinin öyrənməkdə olduğu şeylərdən istifadə edilə və bu zaman o yerin konkret şərtlərinə cavab olaraq qalan bir hərəkət modeli inkişaf etdirilə bilərdi. Bir tərəfdən sərt tələblər, digər tərəfdən isə sonsuz şəxsi tərcihlər arasındakı dixotomiya yerini çeşidli vasitələr barədə daha incə anlayışa verirdi, o vasitələr ki, fərdlər onlarla özəyində uzlaşmış olan və təcrübə toplandıqca davamlı cilalanan bir prosesi dəstəkləyə bilirdilər. Bu çərçivənin meydana çıxmasının təcəssümü olan irəliləyiş barədə qoy heç bir şübhə olmasın: bütün Bəhai dünyasının səylərinin ahəngdar edilməsi və vəhdət halına gətirilməsi və onun irəli yürüşünün davam etdirilməsi üçün bunun nəticələri böyük əhəmiyyətə malik idi.

Bir Plan digərini uğurla əvəz etdikcə və icma quruculuğu işində iştirak daha geniş əsasda olduqca, mədəniyyət səviyyəsində irəliləyişlər daha aydın görünməyə başladı. Məsələn, konkret olaraq yeniyetmələrin təmsil etdikləri qeyri-adi potensial da daha gənc nəsillərə təlim-tərbiyə verməyin vacibliyi kimi daha geniş şəkildə anlaşılmışdır. Müştərək yol boyunca bir-birinə yardım edən və bir-birlərini müşayiət edən, qarşılıqlı dəstəyin çevrəsini daim genişləndirən insanlar bir model oldular ki, xidmət üçün qabiliyyətin inkişaf etdirilməsinə yönələn bütün səylər ona can atdılar. Hətta dostların öz aralarında və ətraflarındakılarla qarşılıqlı fəaliyyətləri ruhani həssasiyyətliliyi yandıran və alovlandıran mənalı söhbətlərin gücü barədə anlayış yüksəldikcə dəyişikliyə uğradı. Və vacib olan budur ki, Bəhai icmaları getdikcə daha çox ətrafa yönəlik istiqamət aldı. Bəhai dininin baxışına həssas olan istənilən bir şəxs təlim-tərbiyə fəaliyyətlərinin, ibadət görüşlərinin və icma quruculuğu işinin digər elemenlərinin fəal iştirakçısı – hətta promoter və fasilitatoru – ola bilərdi; bu cür şəxslərin arasından çox insanlar Həzrət Bəhaullaha imanlarını da elan edərdilər. Beləliklə, dəstələrlə daxilolma konsepsiyası meydana çıxdı ki, nəzəriyyə və fərziyyələrdən daha çox böyük sayların necə Əmri tapa biləcəkləri, onunla tanış olacaqları, özlərini onun məqsədləri ilə eyniləşdirəcəkləri, onun fəaliyyət və müzakirələrinə qoşulacaqları və bir çox hallarda onu qəbul edəcəklərinin faktiki təcrübəsinə əsaslanırdı. Doğrudan da, bir-birinin ardınca regionlarda institut prosesi möhkəmləndikcə, Planın işində pay alan fərdlərin sayı hətta qısa zaman öncə Əmrlə tanış olanları da əhatə edərək sıçrayışlarla artdı. Amma bu sadəcə rəqəm qayğısı ilə motivasiya olunmurdu. Eyni zamanda baş verən və Allahın Kəlamını öyrənməyə və hər bir şəxsin dərin ruhani bir dramada protaqonist olmaq qabiliyyətinin qiymətləndirilməsinə əsaslanan fərdi və kollektiv transformasiya baxışı müştərək çalışma hissini yaratmışdı.

Bu iyirmi beş illik dövrün ən heyrətləndirici və ilhamlandırıcı xüsusiyyətlərindən biri icmanın səylərinin ön hüdudlarında öz haqlı yerlərini iman və rəşadətləri ilə almış Bəhai gənclərin etdikləri xidmətdir. Əmrin mübəlliğləri, gənclərin tərbiyəçiləri, səyyar aparıcı və daxili pionerlər, klaster koordinatorları və bəhai agentliklərinin üzvü olaraq beş qitədə gənclər bağlılıq və fədakarlıqla öz icmalarına xidmət etmək üçün ayağa qalxmışlar. Və İlahi Planın irəliləməsinin asılı olduğu vəzifələrini yerinə yetirməkdə onların nümayiş etdirdikləri yetkinlik onların ruhani enerjilərinin və insanlığın gələcəyinin qorunması üçün təəhhüdlərinin ifadəsidir. Getdikcə aşkar olan bu yetkinliyin etirafı olaraq biz qərara gəlmişik ki, bu Rizvandan dərhal sonra, Ruhani Məhfildə xidmət etmək hüququ cəhətdən inanan üçün yaş həddi iyirmi bir qalsa da, Bəhai seçkilərində səs verə biləcəyi yaş on səkkizə endirilsin. Bizim heç bir şübhəmiz yoxdur ki, kamillik yaşına çatmış bəhai gənclər hər bir bəhai seçicinin çağrıldığı “müqəddəs borcu” “şüurlu və cidd-cəhdlə” yerinə yetirmək qabiliyyətlərinə bizim əminliyimizi doğruldacaqlar.

\*

Biz fərqindəyik ki, təbii, icmaların gerçəklikləri xeyli dərəcədə fərqlənir. Müxtəlif milli icmalar, o icmaların müxtəlif nahiyələri inkişaflarının fərqli nöqtələrində ikən bu Planlar silsiləsinə başlamışlar; o vaxtdan, onlar həmçinin, müxtəlif sürətlə inkişaf etmiş və müxtəlif səviyyə tərəqqiyə çatmışlar. Bu, özlüyündə, yeni bir şey deyil. Həmişə belə olmuşdur ki, yerlərdə şərtlər fərqlənir, orda olan həssaslıq dərəcəsi də o cür fərqli olur. Amma biz həm də böyüyən dalğanı görürük ki, onunla əksər icmaların qabiliyyəti, inamı və toplanan təcrübəsi də onların yaxın-uzaq qardaş icmalarının uğurlarından güc alaraq yüksəlir. Nümunə olaraq, 1996-cı ildə o ruhların cəsarət, iman və sədaqət cəhətdən heç bir çatışmazlıqları yoxkən qalxıb bir nahiyəni açırdılarsa, bu gün onların həmkarları hər yerdə həmin keyfiyyətləri bütün Bəhai dünyasının genişlənmə və möhkəmlənmə işini sistematikləşdirmək və cilalamaq üçün qoyduğu iyirmi beş illik səylərin nəticəsi olan toplanan bilik, bəsirət və məharətlərlə birləşdirirlər.

İcmanın başlanğıc nöqtəsinin nə olmasından asılı olmayaraq, o, iman, mətinlik və öyrənməyə hazır olmağa təəhhüd keyfiyyətlərini birləşdirmiş olanda böyümə prosesini irəlilətmiş olur. Əslində, bu Planlar silsiləsinin əziz mirası geniş şəkildə bunun etiraf olunmasıdır ki, irəliləmək üçün hər hansı bir səy öyrənməyə yönəlik olmaqla başlayır. Bu prinsipdən çıxan nəticələrin əhəmiyyəti onun sadəliyi altında gizlənmişdir. Biz şübhə etmirik ki, hər bir klaster, müəyyən bir vaxtda inkişafın kontinuumu üzrə tərəqqi edəcəkdir; şəraiti və imkanları oxşar olan klasterlərlə müqayisədə daha sürətlə irəli getmiş icmalar fikir birliyini bəsləmək və effektiv hərəkət barədə öyrənmək bacarığı göstərmişlər. Və onlar bunu hərəkət etməkdə tərəddüd göstərmədən etdilər.

Öyrənmə təəhhüdü, həmçinin, səhvlər etməyə hazırlıqlı olmaq demək idi və bəzən, əlbəttə, səhvlər narahatlıq gətirirdi. Təəccüblü də deyil ki, yeni metodlar və yanaşmalar ilk vaxtlarda təcrübə azlığına görə naşılıqla istifadə edilirdi; olurdu ki, əldə edilmiş hansısa bir cür qabiliyyət icma başqa bir qabiliyyəti inkişaf etdirməklə məşğul olanda itirilirdi. Ən gözəl niyyətə malik olmaq yanlış addım atmamaq üçün təminat vermir və onlardan yan keçib irəli getmək həm təvazökarlıq, həm də inqita tələb edir. İcma dözüm göstərməkdə və təbii olaraq baş verən səhvlərdən öyrənməkdə qətiyyətli qalanda tərəqqi heç vaxt əlçatmaz olmamışdır.

Planlar silsiləsinin ortasında icmanın cəmiyyət həyatında iştirakı daha birbaşa diqqətin mərkəzinə çevrilməyə başladı. İnananlar bu barədə bir-birilə bağlı iki çalışma sahəsi – sosial fəaliyyət və cəmiyyətin geniş yayılmış diskurslarında iştirak etmək nöqteyi-nəzərindən düşünməyə təşviq olunurdular. Bunlar, əlbəttə, genişlənmə və möhkəmlənmə işinə alternativ deyildi, o ki qaldı onlardan yayınma olsun: onlar bu işin çərçivəsinə xas idi. İcmanın müraciət edə biləcəyi insan resursları nə qədər böyük olarsa, Həzrət Bəhaullahın Vəhyində olan hikməti bu günün çağırışlarına tətbiq etmək – Onun təlimlərini gerçəkliyə çevirmək üçün qabiliyyətləri də o qədər böyük olur. Bu dövr ərzində insanlığın müşküllü işləri isə sanki İlahi Təbibin yazdığı dərmana onun necə kəskin ehtiyacı olduğunu çılpaqlığı ilə göstərdi. Bütün bunlarda din haqqında bütövlükdə dünyada hakim olan konsepsiyadan fərqli bir din konsepsiyası nəzərdə tutulurdu: bir konsepsiya ki, dini daim inkişafda olan sivilizasiyanı irəli aparan qüdrətli bir qüvvə kimi tanıyır. Başa düşülürdü ki, belə bir sivilizasiya birdən-birə, öz-özünə meydana çıxmayacaqdı – Həzrət Bəhaullahın ardıcıllarının missiyası da elə onun meydana çıxması üçün işləməkdən ibarətdi. Belə bir missiya həmin o sistematik öyrənmə prosesini sosial fəaliyyət və ictimai diskurslarda iştirak etmək işinə də tətbiq etməyi tələb edirdi.

Son iyirmi beş ilin perspektivindən baxdıqda sosial fəaliyyətlə məşğul olmaq qabiliyyəti fəaliyyətin qeyri-adi dərəcədə rövnəqlənməsinə gətirib çıxararaq nəzərə çarpacaq dərəcədə artmışdır. İlbəil 250-yə yaxın sosial və iqtisadi inkişaf fəaliyyətinin saxlandığı 1996-cı illə müqayisədə indi 1500 bu cür layihə var və Bəhai ruhlu təşkilatların sayı dörd dəfə artaraq 160-ı keçmişdir. Hər il sıravi səviyyədə 70 000-dən çox, əlli dəfə artmış qısa müddətli sosial fəaliyyət göstərilir. Biz indi Bəhai Beynəlxalq İnkişaf Təşkilatının verdiyi dəstək və stilumun nəticəsi olaraq bütün bu səylərdə davamlı yüksəlişi gözləyirik. Bu arada cəmiyyətin geniş yayılmış diskurslarında bəhai iştirakı da xeyli dərəcədə artmışdır. İş və ya şəxsi kontekstdə baş verən söhbətlərdə bəhai perspektivini təklif etmək üçün dostların tapdıqları çoxlu hallardan əlavə, diskurslarda daha formal iştirak əhəmiyyətli dərəcədə artmışdır. Biz yalnız bu dövrdə Afrika, Asiya və Avropada ofislər açmış Beynəlxalq Bəhai İcmasının çox geniş miqyaslı və incəliyi getdikcə artan töhfələrini nəzərdə tutmuruq, həm də başlıca fokusu bu sahədəki səylər olan Milli İctimai Əlaqələr Ofislərinin geniş şəkildə böyümüş, xeyli möhkəmlənmiş şəbəkələrinin işini də nəzərdə tuturuq; bundan əlavə, fərdi inananlar tərəfindən spesifik sahələrdə dərin anlayışlı və diqqətəlayiq töhfələri olmuşdur. Bütün bunlar öndə gedən fikir adamları və bütün səviyyələrdə görkəmli simaların Əmrə, onun ardıcıllarına və onların fəaliyyətlərinə təkrar-təkrar ifadə etdikləri hörmət, qiymət və heyranlığı müəyyən mənada izah edir.

Bütün iyirmi beş illik dövrü nəzərdən keçirərkən, Bəhai dünyasının eyni zamanda etdiyi çoxşaxəli tərəqqidən heyrətə gəlirik. Onun intellektual həyatı da çiçəklənmişdir və bunu yalnız artıq müzakirə olunan bütün sahələrdəki irəliləyişlər deyil, həm də Bəhai müəlliflərin nəşr etdirdikləri yüksək keyfiyyətli ədəbiyyatın həcmi, müəyyən elm sahələrinin təlimlərin işığında araşdırılması üçün mühitlərin inkişafı, Əmrin təsisatları ilə əməkdaşlıqda indi 100-dən çox ölkənin bəhai gənclərinə xidmət edən QRAİ (ISGP) tərəfindən sistematik olaraq təklif olunan tələbə və məzunlar üçün seminarların təsiri də göstərir. İbadət Evlərinin tikilməsi səyləri də çox açıqca sürətlənmişdir. Sonuncu Ana Məbəd Çilidə, Santyaqoda ucaldılmış və iki milli, beş yerli Məşriqul-Əzkarın tikintisi layihələri başladılmışdır; Batambanqda (Kamboca), Norte del Kaukada (Kolumbiya) İbadət Evləri artıq qapılarını açmışdır. İstər yenicə açılmış, istərsə də çoxdan qurulmuş olsun, Bəhai Məbədləri getdikcə icma həyatının mərkəzində yer alır. Sıravi inananların Allahın dostları tərəfindən başladılan saysız-hesabsız səylər üçün verdikləri maddi dəstək qeydi-adi dərəcədə səxavətli olmuşdur. Sadəcə kollektiv ruhani enerjinin ölçüsü kimi baxıldıqda, ciddi iqtisadi təlatüm vaxtında ən zəruri fondların axınının saxlanması – xeyr, canlanması – özü çox şey deyir. Bəhai administrasiyası sahəsində bütün artan kompleksliliyi ilə icmalarının işlərini idarə etməkdə Milli Ruhani Məhfillərin qabiliyyəti əhəmiyyətli dərəcədə yüksəlmişdir. Onlar dünya üzrə sıravi səviyyələrdən bəsirətlərin toplanmasının sistematikləşdirilməsi və onların yayılmasının təmin edilməsində vəsilə olan Müşavirlərlə əməkdaşlığın yeni zirvələrindən faydalanmışlar. Bu həm də Əmrin tam ayaq üstündə duran təsisatı kimi, Regional Bəhai Şuralarının meydana çıxması dövrü olmuşdur ki, indi 230 regionda Şuralar və onların kurasiya etdikləri təlim institutları böyümə prosesinin irəli aparılması üçün əvəzedilməz olduqlarını sübut etmişlər. Hüququllahın Baş Əmini, Əmrin Əli, Əli Məhəmməd Vərqanın funksiyalarını gələcəyə daşımaq üçün 2005-ci ildə Hüququllah üzrə Beynəlxalq Əminlər Heyəti yaradılmışdır; bu gün o, indi artıq dünyanı əhatə edən və öz növbəsində 1000-dən çox Nümayəndənin işini istiqamətləndirən 33-dən az olmayan Milli və Regional Əminlər Heyətinin səylərini əlaqələndirir. Eyni dövrdə Bəhai Dünya Mərkəzində baş vermiş irəliləyişlər də çoxdur: baxın, Əmrin qiymətli Müqəddəs Yerlərinin möhkəmləndirilməsi və qorunması üçün çoxsaylı layihələri qeyd etməsək, Həzrət Babın Məqamının terraslarının və Qövsdə iki binanın bitməsi, Həzrət Əbdül-Bəhanın Məqamının tikintisinin başlanması. Həzrət Bəhaullahın və Həzrət Babın Məqamları Dünyanın İrsi yerləri, insanlıq üçün dəyər verilməsi mümkün olmayacaq qədər əhəmiyyətli yerlər kimi qəbul edilmişdir. Bəzi illərdə sayı milyon yarıma çatan insanların bu müqəddəs yerlərə yüz minlərlə axması və ildə bəzən 5000-dən yuxarı olan yüzlərlə zəvvarların elə o sayda da ziyarətçilərlə bərabər Dünya Mərkəzində qarşılanması; biz həm də nə qədər bu artan zəvvarlar sayından sevinmişiksə, o qədər də zəvvarlıq nemətini dadan onlarla xalq və millətin öz nümayəndələri ilə təmsil olunmasına sevinmişik. Müqəddəs Yazıların tərcüməsi, nəşri və yayılması da özünün hazırda on dildə mövcud olduğu Bahai.org-la bağlı olan böyüyən saytlar ailəsinin ən diqqətəlayiq üzvlərindən biri olan Bəhai İstinad Kitabxanasının inkişafı ilə paralel olaraq xeyli dərəcədə sürətlənmişdir. Dünya Mərkəzində və digər yerlərdə Bəhai dünyası üzrə çoxsaylı səylər sahəsində açılan öyrənmə prosesini dəstəkləməklə görəvləndirilmiş çeşidli ofislər və agentliklər qurulmuşdur. Bütün bunlar, bizim dində bacı və qardaşlarımız, Dünyanın Məzlumu olan Kəsə sizin sədaqətinizin ortalığa çıxardığı şeylər barədə bizim söyləyə biləcəklərimizin ancaq bir hissəsidir. Hisslərin aşıb-daşdığı bir məqamda sevgili Sərkər Ağanın bir dəfə səsləndirdiyi o qəlbə işləyən sözləri təkrar etməkdən başqa bir şey edə bilmirik: “Ya Bəhaullah! Sən nə etmisən?!”

\*

Əsrin çox mühüm dörddə birinin mənzərəsindən biz nəzərlərimizi döndərib ən son Beşillik Plana baxırıq, bir plan ki, bir çox cəhətlərdən əvvəlkilərə heç bənzəmir. Bu Planda biz dünya bəhailərini təkidlə dəvət etdik ki, əvvəlki iyirmi ildə öyrəndiklərinin hamısını istifadə etsinlər və onu tamlıqla gerçəkləşdirsinlər. Biz sevinirik ki, bu cəhətdən bizim ümidlərimiz artıqlaması ilə doğruldu, amma biz Camali-Mübarəkin ardıcıllarından, təbii olaraq, böyük şeylər gözləsək də, nəhəng səylər hesabına nail olunanların xarakteri, həqiqətən də, ovsunlayıcı idi. Bu, iyirmi beş ildəki quruculuq prosesində nail olunanların zirvəsi idi.

Bu Plan iki müqəddəs ikiyüzillik yubileylə üç hissəyə bölünməsi ilə xüsusilə yaddaqalandır ki, onların hər biri də dünya üzrə yerli icmaları canlandırdı. Vəfadarlar icması əvvəllər heç vaxt müşahidə olunmamış bir miqyasda və nisbətən asanlıqla cəmiyyətin bütün kəsimlərindən insanları Allahın Məzhərinin həyatına ehtiram göstərməyə cəlb etmək qabiliyyəti nümayiş etdirdilər. Bu nəsə daha geniş bir şeyin güclü bir göstəricisi idi: nəhəng ruhani enerjinin Əmrin irəliləməsi üçün məcraya yönəldilməsi qabiliyyəti. Cavab o qədər möhtəşəm oldu ki, Bəhai dini bir çox yerlərdə milli səviyyədə məchulluqdan çıxdı. Gözlənilməyən, bəlkə də ağla gəlməyən şəraitlərdə Əmrə aşkar həssaslıq meydana çıxdı. Minlərlə, minlərlə və minlərlə insan bu gün hər yerdə Bəhai icmaları üçün xarakterik olan ibadət ruhu ilə təmasdan vəcdə gəldilər. Bəhai Müqəddəs Günlərini qeyd etməklə nələrin mümkün olması baxışı ölçüyəgəlməz dərəcədə genişləndi.

Planın sadəcə rəqəmlə ifadə olunan nailiyyətləri 1996-cı ildən bəri ondan əvvəl gələn bütün Planları tez bir zamanda ötüb keçdi. Bu Planın əvvəlində, konkret bir vaxtda 100 000-dən bir az çox əsas fəaliyyətləri aparmaq üçün qabiliyyət mövcud idi, bir qabiliyyət ki, iyirmi illik ümumi səylərin nəticəsi idi. İndi 300 000 əsas fəaliyyət eyni zamanda saxlanılır. O fəaliyyətlərdə iştirak iki milyonu ötüb ki, bu da, demək olar, üç dəfədən çox artım deməkdir. İşləyən 329 milli və regional təlim institutu var və onların qabiliyyətinin göstəricisi bu faktdır ki, milyonun dörddə üçü qədər insan ardıcıllığın ən azı bir kitabını bitirə bilmişdir; ümumilikdə, fərdlərin bitirmiş olduqları kursların da sayı indi iki milyondur – beş il ərzindəki artım üçdə birdən çoxdur.

Dünya üzrə böyümə proqramlarının izlənməkdə olduğu artan intensivliyin özü dərin bir təəsssürat yaradır. Bu beşillik dönəmdə biz çağırdıq ki, böyümə onun başlamış olduğu 5000 klasterin hər birində sürətləndirilsin. Bu zərurət bütün dünyada ən cidd-cəhdli səylər üçün təkan oldu. Nəticədə, intensiv böyümə proqramlarının sayı iki dəfədən çox artdı və hazırda təxminən 4000 ətrafındadır. Qlobal sağlamlıq böhranının ortasında yeni kəndlərin və qonşuluqların Əmr üçün açılması yaxud pandemiya başlayanda erkən mərhələdə olan fəaliyyətlərin genişləndirilməsi ilə bağlı çətinliklər Planın son ilində daha yüksək saya çıxmağa mane oldu. Lakin deyiləsi daha çox şey var. Planın başlanğıcında biz ümidimizi ifadə etmişdik ki, böyümə kontinuumunda dostların üçüncü mərhələni keçdikləri klasterlərin sayı, böyük sayları fəaliyyətlərinə necə gətirməyi öyrənməyin nəticəsi olaraq yüzlərlə sayılacaq qədər çox olar. O zaman 200 ətrafında olan proqramlar 40 ölkədə yayılmışdı. Beş il sonra bu rəqəm 100-ə yaxın ölkədə olmaqla heyranedici dərəcədə 1000-ə çatdı – dünyadakı bütün intensiv böyümə proqramlarının dörddə biri və bizim gözləntilərimizi xeyli aşan bir nailiyyət. Və hətta bu rəqəmlər belə icmanın yüksəldiyi uca zirvələri göstərmir. 30-dan çox klaster var ki, orada saxlanmaqda olan əsas fəaliyyətlərin sayı 1000-i ötür; bəzi yerlərdə onların sayı bir neçə mindir ki, bu da tək bir klasterdə 20 000-dən çox iştirakçı deməkdir. Sayı artan Yerli Ruhani Məhfillər indi kəndin faktiki olaraq bütün uşaq və yeniyetmələrini əhatə edən təlim-tərbiyə proqramlarının açılmasını nəzərində saxlayır; eyni reallıq bir neçə şəhər qonşuluğunda da meydana çıxmağa başlayır. Həzrət Bəhaullahın Vəhyi ilə əlaqə nəzərəçarpacaq hallarda, fərdləri, ailələri və geniş qohumluğun çərçivəsini aşmışdır – əhali kəsimlərinin ümumi bir mərkəzə doğru hərəkatı müşahidə olunur. Vaxtaşırı müxalif qruplar arasında olan uzunmüddətli ədavət geridə buraxılır və müəyyən sosial strukturlar və dinamika ilahi təlimlərin işığında transformasiya olunur.

Biz bu cür təsirli inkişafa ancaq sevinə bilərik. Həzrət Bəhaullahın Əmrinin cəmiyyətqurucu gücü getdikcə daha aydın bir şəkildə təzahür edir və bu möhkəm bir təməldir ki, onun üzərində qarşıdakı Doqquzillik Plan qurulacaqdır. Kifayət qədər möhkəmliyi olan klasterlər də, ümid edildiyi kimi, qonşuları üçün bilik və resurs rezervuarı olmalarını doğrultmuşlar. Birdən çox bu cür klasterlərin olduğu regionlar bir-birinin ardınca klasterlərdə böyüməni sürətləndirmək üçün vasitələri daha asanlıqla inkişaf etdirmişlər. Lakin biz yenə də vurğulamağa lazım bilirik ki, tərəqqi demək olar ki, universal olmuşdur; bir yerlə o birisi arasındakı fərq sadəcə dərəcə ilə ölçülür. Dəstələrlə daxilolma prosesi barədə icmanın ümumi anlayışı və bu prosesi istənilən konkret şərtlər altında stimullaşdırmağa qabil olmaqda onun inamı onillər öncə təsəvvür edilməyəcək səviyyəyə qalxmışdır. Uzun dövr ərzində uzaq görünən və 1996-ci ildə iti diqqət mərkəzinə gətirilən dərin suallar Bəhai dünyası tərəfindən inandırıcı şəkildə cavablandırılmışdır. İnananların bir nəsli var ki, onların bütöv həyatları icmanın tərəqqisinin izlərini daşıyır. Lakin öyrənmə hüdudlarının genişləndirilməkdə olduğu o çoxlu klasterlərdə baş verənlərin miqyasının özü dəstələrlə daxilolma prosesində əhəmiyyətli bir irəliləyişi nəhəng tarixi bir miqyaslı nailiyyətə çevirdi.

Əmrin Vəlisinin Bəhai Dininin Çağlarını ardıcıl epoxalara necə bölməsi ilə çoxları tanışdır; Quruculuq Çağının beşinci epoxası 2001-ci ildə başladı. Amma az dərəcədə məlumdur ki, Əmrin Vəlisi İlahi Planın da epoxalarının və o epoxaların da daxilində mərhələlərin olduğuna xüsusi işarələr etmişdir. İnzibati Nizamın yerli və milli orqanları yaradılıb möhkəmləndirilərkən iyirmi il ərzində gözlədilən və Həzrət Əbdül-Bəhanın qurduğu İlahi Plan 1937-ci ildə onun birinci epoxasının birinci mərhələsinin: Əmrin Vəlisinin Şimali Amerika Bəhai icmasına verdiyi Yeddi İllik Planın başlanması ilə formal olaraq işə salındı. Bu birinci epoxa Onillik Yürüşün 1963-cü ildə başa çatması ilə bağlandı ki, bu Yürüşün də nəticəsində Əmrin bayrağı dünya üzrə sancıldı. İkinci epoxanın birinci mərhələsi isə birinci Doqquzillik Plan idi və onun nəticələri üzərində sayca ondan az olmayan Planlar gəldi, o Planlar ki, müddəti etibarilə on iki aydan tutmuş yeddi ilədək uzanırdı. Bu ikinci epoxanın erkən başlanğıcında Bəhai dünyası Əmrə İlahi Planın Müəllifinin öngördüyü dəstələrlə daxilolmanın işartılarına artıq şahid olurdu; sonrakı onilliklərdə, İsmi-Əzəmin icması daxilində sədaqətli inananların nəsilləri dayanıqlı, geniş miqyaslı böyümə üçün tələb olunan şərtləri yetişdirmək üçün İlahi Üzümlükdə çalışdılar. Bu şanlı Rizvan ərəfəsində o zəhmətlərin bəhrələri necə də boldur!

İcmaya qoşulub onun fəaliyyətlərini genişləndirən, iman qığılcımını tutan və dərhal qalxıb Planın ön cərgəsində xidmət edən müəyyən say insanlar fenomeni imanın qidalandırdığı proqnoz olmaqdan çıxıb təkrarlanan bir gerçəkliyə çevrildi. Belə bir aşkar və qabarıq irəliləyiş Əmrin salnaməsində qeyd olunmağı tələb edir. Fərəhli bir ürəklə biz elan edirik ki, Sərkər Ağanın İlahi Planının üçüncü epoxası başlamışdır. Onun Planı mərhələ-mərhələ, epoxa ardınca epoxa üzrə Mələkutun işığı hər bir ürəyi nurlandırana qədər açılacaqdır.

\*

Sevgili dostlar, İlahi Planın ikinci epoxasını sonlandıran beş illik təşəbbüsün icmalı onun son ilini müşayiət edən və hələ də davam edən təbəddülatlara xüsusi olaraq toxunmadan tam olmazdı. Bu dövr ərzində əksər ölkələrdə gah artan, gah azalan şəxsi təmas məhdudiyyətləri icmanın kollektiv səylərinə ağır zərbə vura bilərdi ki, onun nəticələrinin bərpasına illər lazım olardı, amma bu belə olmadı və bunun iki səbəbi vardı. Biri, bəhailərin insanlığa xüsusilə təhlükə və bəla zamanı xidmət etmək borcu barədə geniş yayılmış şüurdur. Digəri isə Bəhai dünyasında o şüuru ifadə etmək qabiliyyətindəki qeyri-adi yüksəlişdir. Uzun illər ərzində sistematik hərəkət modeli tətbiq etməyə alışmış dostlar öz yaradıcılıqlarını və məqsəd hislərini öncədən görünməyən böhranda istifadə etdilər və bu zaman təmin etdilər ki, inkişaf etdirdikləri yeni yanaşmalar onların ardıcıl Planlarda təkmilləşdirmək üçün çalışdıqları çərçivə ilə uzlaşmış olsun. Bu, hər bir ölkədə həmvətənləri kimi, bəhailərin də məruz qaldıqları əzabları gözardı etmək deyil; halbuki bu şiddətli çətinliklər dövründə inananlar fokuslarını saxlamışlar. Resurslar ehtiyacı olan icmalara yönəldilmiş, mümkün olan yerlərdə seçkilər keçirilmiş, Əmrin təsisatları bütün vəziyyətlərdə öz vəzifələrini yerinə yetirməkdə davam etmişlər. İrəliyə doğru cəsarətli addımlar atılmışdır. San-Tome və Prinsipinin Milli Ruhani Məhfili bu Rizvanda bərpa ediləcək və Ümumdünya Ədalət Evinin iki yeni sütunu ucaldılacaqdır: iqamətgahı Zaqrebdə olmaqla Xorvatiya Milli Ruhani Məhfili və iqamətgahı Dilidə olmaqla Timor-Lestenin Milli Ruhani Məhfili.

Və beləliklə, Birillik Plan başlayır. Onun məqsəd və tələbləri artıq Əhd Günündə bizim göndərdiyimiz müraciətimizdə izhar edilmişdir; bu Plan, qısa olsa da, Bəhai dünyasını bunun ardınca gələn Doqquzillik Plan üçün hazırlamağa kifayət edəcəkdir. İlahi Plan Lövhlərinin nazil olmasından yüz il sonra başlayan və xüsusi qüdrətə malik bir dövr tezliklə Həzrət Əbdül-Bəhanın Quruculuq Çağının birinci əsrinin qurtarması və ikincinin başlanmasını bildirən süudunun yüzilliyi ilə qapanacaqdır. Vəfadarların icması bu yeni Plana zəif tərəflərinin açılması ilə cəzalandırılmış bəşəriyyətin qlobal çağırışları həll etmək üçün əməkdaşlığa olan ehtiyacın daha dərindən fərqində olduğu bir zamanda daxil olur. Cəmiyyətdə, sözdə və əməldə özlərinin də bəşəriyyətin fitri birliyini geniş miqyasda qəbul etməyə can atanların sayının artmasına baxmayaraq, tərk edilmək istəməyən rəqabət, şəxsi maraq, təəssüb və dar düşüncəlilik birliyə doğru hərəkata mane olmaqda davam edir. Biz dua edirik ki, millətlər ailəsi ümumi rifah naminə öz təfriqələrini kənara qoymağa müvəffəq olsunlar. Qarşıdakı ayları bürüyən qeyri-müəyyənliklərə baxmayaraq, biz Həzrət Bəhaullahdan diləyirik ki, belə uzun zamanda Öz ardıcıllarını saxlayan təyidlərini daha bol etsin ki, siz missiyanızı yerinə yetirməkdə irəli gedəsiniz, Onun şəfaverici müjdəsinə ehtiyacı həmişəkindən daha kəskin görünən bir dünyanın təbəddülatları sizin təmkininizi pozmasın.

İlahi Plan yeni epoxaya və yeni mərhələyə daxil olur. Səhifə çevrilmişdir.

[İmzalanmışdır: Ümumdünya Ədalət Evi]